S-605/2017

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 24. október 2017, á hendur D-x-x G-kk-þgf S-kk-þgf, kt. 000000-0000, óstaðsettum í hús, Mosfellsbæ fyrir eftirtalin brot:

I

Fyrir fíkniefnalagabrot, með því að hafa föstudaginn 3. febrúar 2017, Jórufelli 2, 4. h.v., Reykjavík, haft í vörslum sínum 0,20 g af amfetamíni og 2,20 g af marijúana, sem lögregla fann við leit.

Telst brot þetta varða við 2. gr., sbr. 5. gr. laga um ávana- og fíkniefni nr. 65/1974, sbr. og 6. gr. sömu laga, að því er varðar meðferð ákærða á marijúana, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Fyrir fíkniefnalagabrot, með því að hafa aðfaranótt mánudagsins 3. júlí 2017, Jórufelli 2, 4. h.h., Reykjavík, haft í vörslum sínum 5,24 g af ecstasy, sem lögregla fann við leit.

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

III.

Fyrir umferðarlagabrot, með því að hafa að morgni 7. júní 2017 ekið bifreiðinni OL-100 sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 0,7 ng/ml) um Stórakrika í Mosfellsbæ í átt að Reykjavegi, þar sem lögregla stöðvaði aksturinn á móts við Krikaskóla, Sunnukrika 1.

Telst brot þetta varða við 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar og til greiðslu alls sakarkostnaðar, og til sviptingar ökuréttar samkvæmt 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006. Þá er gerð krafa um að framangreind fíkniefni 0,20 g af amfetamíni, 2,20 g af marijúana og 5,24 g af ecstasy, sem hald var lagt á, verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Í þinghaldi 20. desember 2017 féll sækjandi frá öðrum ákæruliði í ákæru.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í ágúst 1990. Í samræmi við framlagt sakavottorð, dagsettu 20. október 2017, er við ákvörðun refsingar miðað við að ákærði sé nú í þriðja sinn fundinn sekur um að aka undir áhrifum ávana- og fíkniefna. Var honum gerð sektarrefsing með lögreglustjórasátt, 16. mars 2017, vegna umferðarlagabrots. Það brot sem ákærði er sakfelldur fyrir samkvæmt I. kafla ákæru var framið fyrir gerð sáttarinnar og verður ákærða því dæmdur hegningarauki hvað það brot varðar í samræmi við ákvæði 78. gr. almennra hegningarlaga nr. 19/1940.

Með hliðsjón af framangreindu og sakarefni málsins þykir refsing ákærða hæfilega ákveðin fangelsi í 30 daga.

Með vísan til lagaákvæða í ákæru, einkum 3. mgr. 101. gr. umferðarlaga nr. 50/1987, er ákærði sviptur ökurétti ævilangt frá birtingu dóms þessa að telja.

Með vísan til lagaákvæða í ákæru eru gerð upptæk 0,20 g af amfetamíni og 2,20 g af marijúana.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef hrl., 126.480 krónur, að meðtöldum virðisaukaskatti, og 97.057 krónur í annan sakarkostnað.

Af hálfu ákæruvaldsins flutti málið J-kk-nf S-kk-nf H-kk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, D-kk-nf G-kk-nf S-kk-nf, sæti fangelsi í 30 daga.

Ákærði er sviptur ökurétti ævilangt frá birtingu dómsins að telja.

Upptæk eru gerð til ríkissjóðs 0,2 g af amfetamíni og 2,2 g af marijúana.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef hrl., 126.480 krónur og 97.057 krónur í annan sakarkostnað.

L-kvk-nf R-kvk-nf S-kvk-nf